ועדת החוקה, חוק ומשפט, כנסת 24, פרוטוקול מספר 286, 2022-05-31 14:20

גלעד קריב: חברים, אני פותח דיון בהצבעות על הרביזיה לחוק הפנייה לגופים ציבוריים באמצעי קשר דיגיטליים (תיקון מס' 2), התשע"ב-2022.

גלעד קריב: חבר הכנסת בגין וחבר הכנסת סעדי, אנחנו זקוקים לכם, אנא שבו.

גלעד קריב: יש לנו בקשת רביזיה על שלוש הסתייגויות שנדחו על-ידי הוועדה.

גלעד קריב: אני מבקש לעדכן, במיוחד את חבר הכנסת סעדי ואת חבר הכנסת בגין, שכפי שהודעתי בתום ההצבעה על החוק, אני אבקש רביזיה על החוק כולו, והדבר נועד לאפשר לממשלה, בתיאום אתנו ועם הלשכה המשפטית של הוועדה, לראות האם ניתן לתת מענה לשתי סוגיות שעלו כאן – סוגיה אחת העלה חבר הכנסת בני בגין, והיא לפחות לייצר מצב שבו שרת הכלכלה יכולה להפעיל מסלול לאזרחים ותיקים שבו במקביל גם יישלח דואר אלקטרוני וגם יישלח דואר לא אלקטרוני בדרך הקיימת עד היום.

גלעד קריב: הסוגיה השנייה שמועלית מצד הממשלה ומתכתבת עם הסתייגות של חבר הכנסת סעדי זה לראות האם לא יותר נכון לפשט את כול הרגע הזה שבו ההסדר מוחל על הודעות של מרכז הגביה וההוצאה לפועל.

גלעד קריב: מסתמן פה אולי איזה שהוא כיוון שהמטרה שלו לעשות את זה יותר פשוט ולא בכמה שלבים, לקבוע מועד תחולה.

גלעד קריב: אני לא מאמין שנגיע לארבע שנים שחבר הכנסת סעדי מדבר עליהן אבל זה ייתן איזה שהוא פרק מעבר יותר מסודר ונהיר בעניין הזה.

גלעד קריב: אחרי שנצביע על ההסתייגויות, נצביע על החוק כולו ואני אצהיר על רביזיה.

גלעד קריב: אנחנו נראה אם ביכולתנו לכנס כבר מחר בבוקר במקום דיון אחר שקבענו את הדיון בנושא הזה.

גלעד קריב: אם לא, ההצבעות על החוק תהיינה ביום שני בבוקר ואז ניתן למצוא פטור מחובת הנחה בוועדת הכנסת ולהעלות את זה להצבעה.

גלעד קריב: אם החוק ייפתח לטובת שתי הנקודות האלה אז נקיים דיון קצר בעניין ואז נצביע עוד פעם אבל צריך לדעת שבאמת יוכלו לעלות גם עוד נקודות אבל אנחנו נדע למצות את העניין.

גלעד קריב: אני חושב שברור שלחוק הזה, בנוסח הנוכחי, יש רוב בוועדה.

גלעד קריב: זאת כן תהיה הזדמנות לבחון האם בתוך ההסתייגויות הרבות שהוגשו, אבל כולן באמת ענייניות, וחשוב לי לומר, להבדיל מחוקים אחרים, יש פה באמת מחשבה סביב החוק בלמעלה מ-90% מההסתייגויות לראות האם יש פה ושם עוד הסתייגויות שהממשלה, במחשבה שנייה, מוכנה להכניס.

גלעד קריב: זה יקל לדעתי על גיוס תמיכה רחבה לטובת החוק.

גלעד קריב: חבר הכנסת סעדי, האם אתה מעונין לנמק את ההסתייגויות, את שלוש הרביזיות יחד?

אוסאמה סעדי: כן.

גלעד קריב: בבקשה אדוני.

אוסאמה סעדי: הראשונה זה בעניין סעיף 16, נכון?

גלעד קריב: כן.

אוסאמה סעדי: אז פה אני חוזר על ההסתייגות שלנו ואני חושב שחלק מנה בא על פתרונו שיהיה בשפה הערבית במידת האפשר – איך זה נוסח?

גלעד קריב: ככול הניתן גם בשפה הערבית.

אוסאמה סעדי: אני חושב שעכשיו בני בגין הראה לי משהו משנת 44, אם הוא רוצה לדבר על זה, שהשפה הערבית צריכה להיות שפה רשמית כמו השפה העברית.

אוסאמה סעדי: אני חושב שזה חשוב מאוד במיוחד לציבור שלנו, הציבור הוותיק, לאזרחים הוותיקים, למבוגרים, בין אם זה גברים ובין אם זה נשים שלא דוברים את השפה העברית, שמקבלים מסר – אתה יודע כמה פעמים מראים לי ומבקשים: בבקשה תרגם לי, מה זאת ההודעה הזאת שקיבלתי?

אוסאמה סעדי: אז חשוב מאוד שזה יהיה בשתי השפות.

אוסאמה סעדי: זה לעניין ההסתייגות הראשונה.

אוסאמה סעדי: ההסתייגות השנייה זה מה שאני הגשתי עם חברי בני בגין לגבי הקבוצה של האזרחים הוותיקים, של המבוגרים, שבאמת בתקופה שתיקבע, שהם ימשיכו לקבל גם בדיגיטלי וגם במסלול הרגיל.

אוסאמה סעדי: אני חושב שזו הסתייגות כל-כך ברורה.

אוסאמה סעדי: ההסתייגות השלישית זה בעניין רשות האכיפה והקנסות וההוצאה לפועל, שאני מבין שאנחנו נדבר ואולי נמצא את נקודת האיזון ואז נחסוך גם את זה.

אוסאמה סעדי: אלה שלושת ההסתייגויות.

גלעד קריב: אתה מסכים שנצביע עליהן ביחד?

אוסאמה סעדי: כן.

גלעד קריב: מי בעד קבלת הרביזיה?

גלעד קריב: מי נגד?

גלעד קריב: הרביזיה לא התקבלה.

גלעד קריב: הרביזיות נדחות בכפוף לאמירה שיתקיים פה שיג ושיח.

גלעד קריב: אנחנו עוברים להצבעה על החוק כולו.

זאב בנימין בגין: אדוני היושב-ראש, מה שהזכיר חברי כרוז מסוים אז כמו שאומר הגשש: במקרה יש לי בכיס...

זאב בנימין בגין: זה כרוז מ-1944 שכותרתו:

זאב בנימין בגין: אל שכנינו הערבים: הממשלה העברית תעניק לכם שימוש זכויות מלא, השפה העברית והשפה הערבית תהיינה שפות הארץ.

זאב בנימין בגין: לא תהיה אפליה בין ערבי ליהודי בקבלת משרה ממשלתית או - -

אלעזר שטרן: זה מחוק הלאום.

זאב בנימין בגין: זה הכרוז שהפנה אבי-מורי אל שכנינו הערבים.

גלעד קריב: אין לי אלא להודות על הבאת הכרוז הזה לידיעתנו.

גלעד קריב: זה מסוג הכרוזים שטוב שיהיה בכיס ואנחנו נקריא אותו מעל הדוכן פעם ועוד פעם ועוד פעם.

גלעד קריב: זו לא פעם ראשונה שאנחנו מתהדרים במורשת של אביך בהקשר של וויכוחים עכשוויים.

גלעד קריב: אני רק אומר שבזמנו קיימנו דיון כאן, בוועדה, ביום לציון מעמדה של השפה הערבית ואני אמרתי, ואולי צריך להידרש לעניין הזה יחד עם הנהלת הקואליציה, שהגיע הזמן אולי להקים ועדת משנה בוועדת החוקה לעניין מעמדה של השפה הערבית במדינת ישראל.

גלעד קריב: אינני יכול לחשוב מי יכול להתנגד לכך שהרי חוק הלאום בעצמו קובע שמעמד השפה הערבית ייקבע בחוק.

אוסאמה סעדי: לא, אבל זה מעמד מיוחד.

גלעד קריב: כן, כן.

גלעד קריב: אתה יודע את דעתי ועוד יגיע היום שייכתב רשמית בספר החוקים של מדינת ישראל מחדש שהשפה הערבית היא לא רק בעלת מעמד מיוחד אלא שהיא שפה רשמית.

גלעד קריב: עוד יבוא היום.

גלעד קריב: אני עובר להצבעה - -

אלעזר שטרן: חשוב לי להדגיש שההצבעה תהיה על הנוסח כפי שהוא נשלח והופץ לחברי הוועדה שלשום בערב עם שתי ההסתייגויות שהתקבלו.

גלעד קריב: אתה רוצה להזכיר לנו באיזו הסתייגויות מדובר?

אלעזר שטרן: הסתייגות לגבי הנושא של שליחת הודעות היידוע, שהוא ייעשה ככול הניתן גם בשפה הערבית.

אלעזר שטרן: כמובן שהניסוח של ההסתייגות הזאת עוד יעבור... וההסתייגות לגבי דיווח של משרד המשפטים, כולל שתי ההסתייגויות שיוטמעו לתוך הנוסח.

גלעד קריב: בסדר גמור.

גלעד קריב: אם כך, חבריי וחברותי, מי בעד אישור הצעת חוק פנייה לגופים ציבוריים באמצעי קשר דיגיטליים (תיקון מס' 2), נתון לשינויי נוסח, התשפ"ב-2022?

גלעד קריב: מי נגד?

גלעד קריב: הצעת החוק אושרה.

גלעד קריב: החוק אושר על-ידי הוועדה.

אוסאמה סעדי: בכפוף ל - - - אנחנו נגבש את העמדה שלנו.

גלעד קריב: בסדר גמור.

גלעד קריב: אני מבקש רביזיה על החוק לצרכים שדיברנו בהם בנושא הזה.

גלעד קריב: אני מנצל את ההזדמנות כדי להודות קודם כול לחברי הכנסת שעמלו וטרחו על החוק, ללשכה המשפטית ולכול נציגי הממשלה שמעורבים ולארגונים החברתיים – תודה לכולם.

אלעזר שטרן: חשוב להדגיש שהנוסח יהיה בכפוף לשינויים על ידי נסח החוק כתמיד.

גלעד קריב: כתמיד בחוקים כל-כך קצרים ופשוטים.

גלעד קריב: אנחנו נודיע בהקדם לגבי מועד הרביזיה אבל פעלו את פעולתכם.

גלעד קריב: תודה לכולם.

גלעד קריב: הישיבה נעולה.